Kumble, Kohli
కుంబ్లేతో కష్టం
న్యూఢిల్లీ: ఛాంపియన్స్‌ ట్రోఫీ ప్రారంభం కాకముందునుంచే టీమిండియా ప్రధాన కోచ్‌ కుంబ్లేకి, కెప్టెన్‌ విరాట్‌ కోహ్లీకి మధ్య విభేదాలు ఏర్పడ్డాయని వార్తలు వస్తున్న విషయం తెలిసిందే. తాజాగా టీమిండియా ప్రధాన కోచ్‌గా అనిల్‌ కుంబ్లేని కొనసాగించడాన్ని కెప్టెన్‌ కోహ్లీ ఏమాత్రం ఇష్టపడటం లేదని తెలుస్తోంది. కుంబ్లే తీరుపై క్రికెట్‌ సలహా కమిటీ ముందు కోహ్లీ తన అసంతృప్తిని మరోమారు వెళ్లగక్కినట్లు తెలుస్తోంది. ఇద్దరి మధ్య విభేదాలను పరిష్కరించడానికి సచిన్‌, గంగూలీ, లక్ష్మణ్‌లతో కూడిన క్రికెట్‌ సలహా కమిటీ రంగంలోకి దిగిన విషయం తెలిసిందే. భారత-పాకిస్తాన్‌ మ్యాచ్‌కి ముందు శనివారం సాయంత్రం కెప్టెన్‌ కోహ్లీ కమిటీ ముందు హాజరయ్యారు. ఈసమావేశానికి బిసిసిఐ సిఈఓ రాహులో జోహ్రీ, తాత్కాలిక సెక్రటరీ అమితాబ్‌ చౌదరి, బిసిసిఐ జనరల్‌ మేనేజర్‌ (క్రికెట్‌) డాక్టర్‌ ఎమ్‌వి శ్రీధర్‌ కూడా హాజరయ్యారు. ఈసమావేశం గంటపాటు జరిగిందని లండన్‌కు చెందిన ది టెలిగ్రాఫ్‌ రాసుకొచ్చింది. ఈసందర్భంగా కుంబ్లే తీరుతో తను విసిగిపోయానని కోహ్లీ చెప్పినట్లు బిసిసిఐలో ఓ అధికారి వెల్లడించారు. కుంబ్లే విషయంలో తన ఉద్దేశం ఏంటో కోహ్లీ స్పష్టంగా చెప్పారు.
అతని మాటలు చూస్తే..వీళ్ల మధ్య విభేదాలు పరిష్కారమయ్యే అవకాశాలు కనిపించడంలేదు. అయితే సిఏసి కుంబ్లేను కూడా కలిసి తుది నిర్ణయం తీసుకుంటుందని ఆ అధికారి చెప్పాడు. క్రికెట్‌ సలహా కమిటీని వేధిస్తున్న ప్రశ్నలు ఈనేపథ్యంలో క్రికెట్‌ సలహా కమిటీని కొన్ని ప్రశ్నలు వేధిస్తున్నాయి. టీమిండియా ప్రధాన కోచ్‌గా కుంబ్లే బాధ్యతలను నెరవేరుస్తున్నప్పటి నుంచి టీమిండియా అద్భుతమైన విజయాలను సాధించింది. ఇలాంటి పరిస్థితుల్లో కుంబ్లే పర్పార్మెన్స్‌ ఎక్కడా తక్కువ చేసి చూసే పరిస్థితి లేదు. మరి, కుంబ్లేను తొలగించడం ఎలా..? హెచ్‌ కోచ్‌ను తొలగించాలని డిమాండ్‌ చేయడానికి కెప్టెన్‌కు ఉన్న అధికారం ఏమిటి..? ఒక వేళ కుంబ్లేస్థానంలో వేరొకరిని ప్రధాన కోచ్‌గా నియమిస్తే…అతనితో కోహ్లీ సర్దుకపోతా డనే గ్యారంటీ ఏముంది…?ఇలాంటి ప్రశ్నలు క్రికెట్‌ సలహీ కమిటీని వేధిస్తున్నాయి.